proxectonos/corpus_dominio_legal_administrativo_tmp huggingface dataset:
RESOLUCIÓN do 24 de outubro de 2007 pola que se lles dá publicidade aos beneficiarios das axudas concedidas ao abeiro das bases reguladoras das axudas á mellora da produtividade empresarial mediante a innovación, cooperación e modernización do tecido produtivo.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 07/12/2007

Mediante a Resolución do 22 de novembro de 2006 (Diario Oficial de Galicia nº 229, do 28 de novembro), convocáronse en concorrencia competitiva as axudas á mellora da produtividade empresarial mediante a innovación, cooperación e modernización do tecido produtivo, segundo as bases reguladoras publicadas no Diario Oficial de Galicia nº 40, do 27 de febreiro de 2006. As mencionadas bases desenvolven o conxunto de actuacións para a mellora da produtividade empresarial mediante a innovación e desenvolvemento, cooperación e modernización do tecido produtivo na Comunidade Autónoma de Galicia.
De acordo co establecido na súa base 4.6.3.2, elaborouse unha lista de espera co fin de que, de se produciren desistencias ou renuncias entre os proxectos aprobados, puidesen ser propostos para a concesión, por estrita orde de puntuación acadada.
Unha vez producidas desistencias e renuncias entre os proxectos aprobados, propuxéronse para concesión os proxectos que estaban na lista de espera por estrita orde de puntuación acadada e ata esgotarse o crédito dispoñible.
Na súa base 13 establecen que serán obxecto de publicación no Diario Oficial de Galicia as axudas concedidas ao abeiro das mencionadas bases.
Estas axudas serán financiadas con cargo ás aplicacións orzamentarias 02.02.E2/10/03.656700 e 02.02.E4/10/01.656700 dos orzamentos do Instituto Galego de Promoción Económica.
En virtude do exposto anteriormente,
RESOLVO:
Único.-Dar publicidade á relación de beneficiarios das axudas concedidas aos proxectos que estaban na lista de espera na convocatoria do 22 de novembro de 2006, segundo as bases reguladoras das axudas do Instituto Galego de Promoción Económica á mellora da produtividade empresarial mediante a innovación, cooperación e modernización do tecido produtivo durante o terceiro trimestre de 2007, que figura como anexo.
Santiago de Compostela, 24 de outubro de 2007.
Álvaro Álvarez-Blázquez Fernández
Director xeral do Instituto Galego
de Promoción Económica
Ver referencia pdf "23600D009P026.PDF"
DECRETO 224/2007, do 5 de decembro, polo que se encarga do despacho de asuntos da Presidencia, durante a ausencia do seu titular, ao vicepresidente da Igualdade e do Benestar.
PRESIDENCIA — II. AUTORIDADES E PERSOAL — 07/12/2007

Con motivo da viaxe do presidente da Xunta de Galicia á República de Cuba e aos Estados Unidos Mexicanos é necesario prover a substitución durante o tempo da súa ausencia.
Polo tanto, en uso das atribucións que me confire o artigo 26.7º da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-Durante a ausencia do presidente da Xunta de Galicia, con motivo da súa viaxe á República de Cuba e aos Estados Unidos Mexicanos, encárgaselle o despacho de asuntos da Presidencia, desde o día 7 de decembro ata o seu regreso, ao vicepresidente da Igualdade e do Benestar.
Santiago de Compostela, cinco de decembro de dous mil sete.
Emilio Pérez Touriño
Presidente
RESOLUCIÓN do 24 de outubro de 2007 pola que se lles dá publicidade aos beneficiarios das axudas concedidas ao abeiro das bases reguladoras de apoios a proxectos colaborativos de carácter empresarial.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 07/12/2007

Mediante a Resolución do 10 de abril de 2007 (Diario Oficial de Galicia nº 74, do 17 de abril), convocáronse en concorrencia competitiva determinadas liñas de axuda das bases reguladoras de apoios a proxectos colaborativos de carácter empresarial, publicadas mediante Resolución do 9 de marzo de 2007 (Diario Oficial de Galicia nº 59, do 23 de marzo). As mencionadas bases diríxense á mellora da competitividade empresarial mediante a actuación e coordinación do tecido asociativo a través de proxectos propostos por organismos intermedios en xeral e agrupacións empresariais innovadoras en particular.
O artigo 10 do capítulo I das bases reguladoras dos procedementos de tramitación das liñas de axuda do Igape (Diario Oficial de Galicia nº 59, do 23 de marzo de 2007) establece que, de conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as axudas concedidas ao abeiro das bases reguladoras de apoios a proxectos colaborativos de carácter empresarial no Diario Oficial de Galicia.
Estas axudas serán financiadas con cargo ás aplicacións orzamentarias 02.02.E1/10/02.651800, 02.02.E1/10/02.656800, 02.02.E4/10/02.656450 e 02.02.E4/10/02.656800 dos orzamentos do Instituto Galego de Promoción Económica.
En virtude do exposto anteriormente,
RESOLVO:
Único.-Darlle publicidade á relación de beneficiarios das axudas concedidas na convocatoria do 10 de abril de 2007 ao abeiro das bases reguladoras de apoios a proxectos colaborativos de carácter empresarial durante o terceiro trimestre de 2007, que figura como anexo.
Santiago de Compostela, 24 de outubro de 2007.
Álvaro Álvarez-Blázquez Fernández
Director xeral do Instituto Galego de Promoción Económica
Ver referencia pdf "23600D009P026.PDF"
ORDE do 3 de decembro de 2007 pola que se determina ampliar o importe máximo das axudas establecido na do 24 de abril, de subvencións aos concellos en materia de erradicación do chabolismo no ámbito da Comunidade Autónoma de Galicia para o ano 2007 e modificación parcial das bases da convocatoria recollidas na Orde do 21 de xuño de 2006.
CONSELLERÍA DE VIVENDA E SOLO — III. OUTRAS DISPOSICIÓNS — 07/12/2007

O 21 de maio de 2007 publicouse a Orde do 24 de abril de 2007 de subvencións aos concellos en materia de erradicación do chabolismo no ámbito da Comunidade Autónoma de Galicia para o ano 2007 e modificación parcial das bases da convocatoria recollidas na Orde do 21 de xuño de 2006.
O seu artigo 3 establece a consignación orzamentaria e os importes máximos destas subvencións.
A presente orde, á vista das necesidades estimadas e de que existe crédito dispoñible, amplía o importe máximo das axudas aos concellos para alugueres e adquisición e promoción de vivendas con destino ao realoxo das persoas habitantes de chabolas.
Por todo isto,
DISPOÑO:
Artigo único.
1. As aplicacións do estado de gastos dos orzamentos xerais da Comunidade Autónoma de Galicia para o ano 2007, onde figuran os créditos con cargo aos que serán atendidas as axudas da Orde do 24 de abril de 2007, de subvencións aos concellos en materia de erradicación do chabolismo no ámbito da Comunidade Autónoma de Galicia para o ano 2007 e modificación parcial das bases da convocatoria recollidas na Orde do 21 de xuño de 2006, son: para subvención de alugueres a 17.02.451B.460.0, e para subvencións para a adquisición e promoción de vivendas a 17.02.451B.760.0.
2. Para os efectos do disposto no artigo 3 da Orde do 24 de abril de 2007, e para dar cobertura aos expedientes que acaden no presente exercicio a fase de convenio cos concellos para realoxo das persoas que habitan en chabolas, determínase:
O importe máximo destas axudas referidas a alugueres de vivendas que se poderá outorgar dentro do exercicio orzamentario de 2007, cifrado con cargo á aplicación orzamentaria, 17.02.451B.460.0 en 200.000 euros para 2007, pola citada Orde do 24 de abril de 2007, queda sen modificar, ampliándose en 61.200 euros no exercicio orzamentario de 2008, en 61.200 no de 2009 e en 61.200 euros no de 2010.
O importe máximo destas axudas referidas á adquisición e promoción de vivendas que se poderá outorgar dentro do exercicio orzamentario de 2007, cifrado con cargo á aplicación orzamentaria, 17.02.451B.760.0 en 500.000 euros para 2007, pola citada Orde do 24 de abril de 2007, amplíase en 1.100.000 euros, quedando sen modificar os importes de 500.000 euros no exercicio orzamentario de 2008, 400.000 euros no de 2009 e 400.000 euros no de 2010.
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de decembro de 2007.
Teresa Táboas Veleiro
Conselleira de Vivenda e Solo
CORRECCIÓN de erros.-Resolución do 21 de novembro de 2007 pola que se convoca o cuarto seminario permanente de seguridade pública que tratará sobre ordenación do territorio e protección do patrimonio histórico e do ambiente: aspectos administrativos, penais e sociais.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 07/12/2007

Advertidos erros na citada resolución, publicada no Diario Oficial de Galicia número 230, do 28 de novembro de 2007, cómpre facer as oportunas correccións:
Na páxina 18.954, columna 2, onde di: «Resolución do 21 de novembro de 2007 pola que se convoca o cuarto seminario permanente de seguridade pública que tratará sobre ordenación do territorio e protección do patrimonio histórico e do ambiente: aspectos administrativos, penais e sociais», debe dicir: «Resolución do 21 de novembro de 2007 pola que se convoca o cuarto seminario permanente de seguridade pública que tratará sobre ordenación do territorio: aspectos administrativos e penais».
ORDE do 27 de novembro de 2007 pola que se nomea vogal representante da Comunidade Autónoma de Galicia no Consello de Administración da Autoridade Portuaria de Marín e ría de Pontevedra.
CONSELLERÍA DE PESCA E ASUNTOS MARÍTIMOS — II. AUTORIDADES E PERSOAL — 03/12/2007

A Lei 27/1992, do 24 de novembro, de portos do Estado e a mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese xeral do Estado sitas no seu territorio.
O acordo do Consello da Xunta de Galicia do 10 de xaneiro de 2002 modificado polo do 6 de xuño de 2002, faculta o titular da Consellería de Pesca e Asuntos Marítimos para o exercicio das devanditas competencias.
Conforme o previsto no artigo 40 da Lei de portos do Estado e a mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberá facerse necesariamente por proposta das administracións públicas e entidades e organismos representados no Consello de Administración é polo que, ao abeiro do disposto no devandito artigo 40 da Lei 27/1992, e, en canto órgano competente,
DISPOÑO:
Nomear, como vogal do Consello de Administración da Autoridade Portuaria de Marín e ría de Pontevedra a Antonio Santiago Fernández.
Santiago de Compostela, 27 de novembro de 2007.
Carmen Gallego Calvar
Conselleira de Pesca e Asuntos Marítimos
ORDE do 26 de novembro de 2007 pola que se fai pública a ampliación do importe existente para a concesión de axudas destinadas ao fomento do emprego en empresas de economía social e para a promoción do cooperativismo, convocadas pola Orde do 7 de marzo de 2007.
CONSELLERÍA DE TRABALLO — III. OUTRAS DISPOSICIÓNS — 03/12/2007

A Orde do 7 de marzo de 2007 pola que se establecen as bases reguladoras dos programas de fomento do emprego en empresas de economía social e de promoción do cooperativismo e se convocan para o ano 2007 (DOG nº 55, do 19-3-2007), establece no seu artigo 3 que os créditos previstos para o financiamento das axudas poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou disposicións aplicables ás axudas cofinanciadas polos fondos europeos.
En consecuencia, e realizada xeración de crédito por transferencia finalista do Estado para os mesmos fins, cómpre ampliar o importe dos créditos destinados ás axudas que poderán ser concedidas ao abeiro da referida Orde do 7 de marzo de 2007, coa finalidade de facer chegar estas ao maior número de beneficiarios posible.
Por todo o exposto, e no uso das facultades que me foron conferidas,
DISPOÑO:
Artigo único.
Primeiro.-Amplíase o importe total das axudas que se van conceder ao abeiro da Orde do 7 de marzo de 2007, nas seguintes contías e aplicacións orzamentarias, que figuran dotadas nos orzamentos xerais da Comunidade Autónoma de Galicia para o ano 2007:
16.04.324A 471.0 polo importe de 488.961,44 euros; código de proxecto 2007 00649.
16.04.324A 770.0 polo importe de 83.592,87 euros; código de proxecto 2007 00685.
Segundo.-Esta modificación non afecta o prazo establecido na referida orde para a presentación de solicitudes.
Santiago de Compostela, 26 de novembro de 2007.
Ricardo Jacinto Varela Sánchez
Conselleiro de Traballo
ORDE do 27 de novembro de 2007 pola que se dispón o cesamento dun vogal do Consello de Administración da Autoridade Portuaria de Marín e ría de Pontevedra.
CONSELLERÍA DE PESCA E ASUNTOS MARÍTIMOS — II. AUTORIDADES E PERSOAL — 03/12/2007

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese xeral do Estado sitas no seu territorio.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta o titular da Consellería de Pesca e Asuntos Marítimos para o exercicio das devanditas competencias.
Conforme co previsto no artigo 40 da Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberán facerse necesariamente por proposta das administracións públicas e entidades e organismos representados no Consello de Administración polo que, ao abeiro do disposto no artigo 40 da Lei 27/1992, e, en canto órgano competente,
DISPOÑO:
O cesamento de Francisco Andrés Veiga Soto como vogal do Consello de Administración da Autoridade Portuaria de Marín e ría de Pontevedra, agradecéndolle os servizos prestados.
Santiago de Compostela, 27 de novembro de 2007.
Carmen Gallego Calvar
Conselleira de Pesca e Asuntos Marítimos
b) NOMEAMENTOS CONSELLERÍA DE PESCA
E ASUNTOS MARÍTIMOS
ORDE do 27 de novembro de 2007 pola que se exclúe do catálogo de montes de utilidade pública da provincia de Lugo o monte Paleira situado no concello de Trabada.
CONSELLERÍA DO MEDIO RURAL — III. OUTRAS DISPOSICIÓNS — 03/12/2007

O monte Paleira situado no concello de Trabada (Lugo) foi incluído no Catálogo de montes de utilidade pública da provincia de Lugo co nº 73-1, mediante resolución do Ministerio de Agricultura do 27 de xullo de 1945, en que consta que o monte pertencía ás parroquias de Balboa e Sante, no termo municipal de Trabada.
A parte do monte Paleira, pertencente á parroquia de Sante, foi excluída do Catálogo de montes de utilidade pública da provincia de Lugo, mediante Orde do 24 de xuño de 1997 da Consellería de Agricultura, Gandería e Montes (Diario Oficial de Galicia nº 128, do 4 de xullo).
Polo que respecta á parte do monte pertencente á parroquia de Balboa, clasificada como monte veciñal en man común desa parroquia, o Xulgado de Primeira Instancia número tres de Lugo ordenou mediante sentenza firme do 6 de xuño de 1995, a súa exclusión do Catálogo de utilidade pública da provincia de Lugo.
Para dar cumprimento ao establecido na antedita sentenza e de conformidade co disposto no artigo 16 e concordantes da Lei 43/2003, do 21 de novembro, de montes, e no artigo 43 do Decreto 485/1962, polo que se aproba o Regulamento de montes, logo de instrución do expediente polo órgano competente, e tendo en conta o informe do Servizo de Montes e Industrias Forestais da Delegación Provincial de Lugo e a proposta do 10 de outubro de 2007, da Dirección Xeral de Montes e Industrias Forestais, esta consellería de acordo cos artigos 34 e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPÓN:
Artigo único.-Excluír do catálogo de montes de utilidade pública da provincia de Lugo, a parte do monte Paleira pertencente á parroquia de Balboa que figuraba co número de CUP nº 73.1.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia e contra ela poderá interpoñerse recurso de reposición con carácter potestativo ante o conselleiro do Medio Rural, no prazo dun mes ou ben interpoñer directamente o recurso contencioso-administrativo ante o Tribunal Superior de Xustiza de Galicia no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 27 de novembro de 2007.
Alfredo Suárez Canal
Conselleiro do Medio Rural
ORDE do 23 de novembro de 2007 pola que se dispón o cesamento, por petición propia, dun membro do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 03/12/2007

Os comités éticos de investigación clínica son os encargados de emitir informe sobre todos os ensaios clínicos que se realicen dentro do seu ámbito territorial. Tanto os ensaios clínicos como os comités éticos de investigación clínica regúlanse na nosa comunidade autónoma por medio do Decreto 32/1996, do 25 de xaneiro.
A Orde do 11 de xullo de 1996, pola que se crea o Comité Ético de Investigación Clínica de Galicia, establece no seu artigo 3 que a composición do comité se axustará ao establecido no Decreto 32/1996, do 25 de xaneiro, que no seu artigo 8 se refire á composición dos comités éticos de investigación clínica. O referido artigo 3 indica tamén que os membros do comité serán nomeados e, consecuentemente, tamén cesados por orde da conselleira de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, e tendo en conta o disposto na Orde do 11 de xullo de 1996, e na disposición adicional primeira do Decreto 32/1996, do 25 de xaneiro, polo que se regula a realización de ensaios clínicos na Comunidade Autónoma de Galicia,
DISPOÑO:
Artigo único.-O cesamento, por petición propia, do membro do Comité Ético de Investigación Clínica de Galicia que se indica no anexo desta orde.
Santiago de Compostela, 23 de novembro de 2007.
María José Rubio Vidal
Conselleira de Sanidade
ANEXO
Membro cesante do Comité Ético de Investigación Clínica de Galicia:
-Juan Luis Fernández Hierro, médico especialista en psiquiatría do Complexo Hospitalario de Pontevedra.
ORDE do 27 de novembro de 2007 pola que se modifica a do 31 de xaneiro pola que se regulan as axudas para o mantemento e mellora na calidade das escolas infantís 0-3 dependentes de entidades privadas de iniciativa social.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 03/12/2007

Por Orde do 31 de xaneiro de 2007 (DOG nº 29, do 9 de febreiro), da Vicepresidencia da Igualdade e do Benestar, regúlanse as axudas para o mantemento e mellora na calidade das escolas infantís 0-3 dependentes de entidades privadas de iniciativa social. Na súa exposición de motivos sinálase que as axudas que se establecen no articulado desta orde se financiarán con cargo á aplicación orzamentaria 05.20.312B.4810, recollida na Lei de orzamentos xerais da Comunidade Autónoma de Galicia para o ano 2007, e o importe destinado a elas ascenderá a 3.042.023,98 euros.
Dado que para atender as axudas solicitadas o importe destinado na Orde do 31 de xaneiro de 2007 resulta insuficiente, e tendo en conta a existencia de crédito na aplicación orzamentaria 05.20.312B.4810 procédese a incrementar o importe destinado ás axudas polo que é necesario modificar a orde no que respecta a este punto.
De acordo con todo o anterior e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, modificada pola Lei 12/2007, do 27 de xullo,
DISPOÑO:
Artigo único.
1. Modificar o parágrafo 8 da exposición de motivos da Orde do 31 de xaneiro de 2007, da Vicepresidencia da Igualdade e do Benestar, pola que se regulan as axudas para o mantemento e mellora na calidade das escolas infantís 0-3 dependentes de entidades privadas de iniciativa social, que pasará a ter a seguinte redacción:
«As axudas que se establecen no articulado desta orde financiaranse con cargo á aplicación orzamentaria 05.20.312B.4810, recollida na Lei de orzamentos xerais da Comunidade Autónoma de Galicia para o ano 2007, e o importe destinado a elas ascenderá a 3.258.320,81 euros».
2. Esta modificación non afecta o prazo establecido na devandita orde para a presentación das solicitudes.
Disposicións derradeiras
Primeira.-Autorízase a secretaria xeral da Igualdade para ditar as disposicións que sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de novembro de 2007.
Anxo Manuel Quintana González
Vicepresidente da Igualdade e do Benestar
RESOLUCIÓN do 24 de outubro de 2007 pola que se lles dá publicidade aos beneficiarios das axudas concedidas ao abeiro das bases reguladoras para o fomento das iniciativas xeradoras de coñecemento nas Pemes galegas.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 10/12/2007

Mediante a Resolución do 10 de abril de 2007 (DOG nº 74, do 17 de abril), convocáronse en concorrencia competitiva determinadas liñas de axuda das bases reguladoras para o fomento das iniciativas xeradoras de coñecemento nas Pemes galegas, publicadas mediante Resolución do 9 de marzo de 2007 (DOG nº 59, do 23 de marzo). As mencionadas bases diríxense ao fomento das actuacións que lles permitan ás Pemes galegas a mellora da súa planificación empresarial e a reflexión de cara a abordar con maiores garantías de éxito a súa consolidación e crecemento.
O artigo 10 do capítulo I das bases reguladoras dos procedementos de tramitación das liñas de axuda do Igape (DOG nº 59, do 23 de marzo de 2007) establece que, de conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as axudas concedidas ao abeiro das bases reguladoras para o fomento das iniciativas xeradoras de coñecemento nas Pemes galegas no Diario Oficial de Galicia.
Estas axudas serán financiadas con cargo ás aplicacións orzamentarias 02.02.E4/10/01.656700, 02.02.E4/10/02.656700 e 02.02.E4/10/03.656700 dos orzamentos do Instituto Galego de Promoción Económica.
En virtude do exposto anteriormente,
RESOLVO:
Único.-Darlle publicidade á relación de beneficiarios das axudas concedidas na convocatoria do 10 de abril de 2007 ao abeiro das bases reguladoras para o fomento das iniciativas xeradoras de coñecemento nas Pemes galegas durante o terceiro trimestre de 2007, que figura como anexo.
Santiago de Compostela, 24 de outubro de 2007.
Álvaro Álvarez-Blázquez Fernández
Director xeral do Instituto Galego de Promoción
Económica
Ver referencia pdf "23700D013P078.PDF"
RESOLUCIÓN do 24 de outubro de 2007 pola que se lles dá publicidade aos beneficiarios das axudas concedidas ao abeiro das bases reguladoras das axudas para a habilitación de liñas de financiamento subsidiado para microempresas, proxectos emprendedores e investimentos das Pemes para a mellora competitiva na Comunidade Autónoma de Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 10/12/2007

Mediante a Resolución do 21 de maio de 2007 publicáronse as bases reguladoras das axudas para a habilitación de liñas de financiamento subsidiado para microempresas, proxectos emprendedores e investimentos das Pemes para a mellora competitiva na Comunidade Autónoma de Galicia (DOG nº 101, do 28 de maio de 2007). As mencionadas bases diríxense a facilitar o acceso ao financiamento nos investimentos das microempresas, dos emprendedores e das Pemes que melloren a súa competitividade.
No seu artigo 13 establecen que, de conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as axudas concedidas ao abeiro destas bases no Diario Oficial de Galicia.
Estas axudas serán financiadas con cargo ás aplicacións orzamentarias 02.01.E1/13/01.656701, 02.01.E1/13/01.656702, 02.01.E1/13/02.656701, 02.01.E1/13/02.656702, 02.01.E4/13/01.656701 e 02.01.E4/13/01.656702 dos orzamentos do Instituto Galego de Promoción Económica.
En virtude do exposto anteriormente,
RESOLVO:
Único.-Darlle publicidade á relación de beneficiarios indirectos das axudas concedidas ao abeiro das bases reguladoras das axudas para a habilitación de liñas de financiamento subsidiado para microempresas, proxectos emprendedores e investimentos das Pemes para a mellora competitiva na Comunidade Autónoma de Galicia durante o terceiro trimestre de 2007, que figura como anexo.
Santiago de Compostela, 24 de outubro de 2007.
Álvaro Álvarez-Blázquez Fernández
Director xeral do Instituto Galego de Promoción
Económica
Ver referencia pdf "23700D012P076.PDF"
Ver referencia pdf "23700D013P078.PDF"
ORDE do 3 de decembro de 2007 pola que se fai pública a ampliación do importe existente para a concesión das axudas de carácter socioeconómico convocadas pola Orde do 6 de agosto de 2007.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 10/12/2007

A Orde do 6 de agosto de 2007, pola que se convocan axudas de carácter socioeconómico para o exercicio orzamentario 2007 e se modifica a Orde do 30 de novembro de 2000 (DOG nº 155, do 10 de agosto), expresa na súa exposición de motivos que o crédito dispoñible para estas axudas será o indicado nesta orde e mais os posibles remanentes que deriven da orde extraordinaria do 8 de xuño de 2007 (DOG nº 124, do 28 de xuño).
Unha vez revisados os expedientes presentados ao abeiro da Orde do 6 de agosto de 2007 comprobouse que o importe total solicitado destas axudas supera amplamente o crédito inicial dispoñible para esta orde, o que faría imposible atender a demanda dunha gran parte das solicitudes presentadas.
Por outra banda, xa foron resoltas todas as solicitudes presentadas ao abeiro da Orde do 8 de xuño de 2007, pola que se convocaban con carácter extraordinario para o exercicio orzamentario 2007 axudas de carácter socioeconómico, resultando un remanente de crédito suficiente para atender o déficit de crédito existente na Orde do 6 de agosto de 2007.
Considerando o anterior e tendo en conta a previsión que figura na exposición de motivos da Orde do 6 de agosto cómpre ampliar o crédito inicial desta orde cos remanentes sobrantes da orde extraordinaria do 8 de xuño de 2007 coa finalidade de achegar as axudas ao maior número de beneficiarios posible.
Por todo o exposto e no uso das facultades que me foron conferidas
DISPOÑO:
Artigo único.
Primeiro.-Amplíase o importe da contía máxima das axudas que se van conceder ao abeiro da Orde do 6 de agosto de 2007 (DOG nº 155, do 10 de agosto) en 750.000 euros, con cargo á aplicación 14.03.723A.780.0 dos orzamentos xerais da Comunidade Autónoma de Galicia.
Segundo.-Esta modificación non afecta o prazo establecido na referida orde para a presentación de solicitudes, non procedendo, polo tanto, a apertura dun novo prazo.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de decembro de 2007.
Carmen Gallego Calvar
Conselleira de Pesca e Asuntos Marítimos
RESOLUCIÓN do 19 de novembro de 2007 pola que se ordena a publicación do acordo do Consello da Xunta de Galicia do 8 de novembro, polo que se declara municipio turístico galego o concello de Laxe.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 10/12/2007

O Consello da Xunta de Galicia, na súa reunión do día oito de novembro de 2007, adoptou por proposta do conselleiro de Innovación e Industria, o seguinte acordo:
Declarar municipio turístico galego o concello de Laxe, de conformidade co establecido no artigo 13 do Decreto 39/2001, do 1 de febreiro, de refundición en materia do Consello Galego de Turismo, declaración de municipio turístico galego e declaración de festas de Galicia de interese turístico.
En cumprimento do disposto no citado artigo ordénase a publicación do acordo no Diario Oficial de Galicia e a notificación ao concello correspondente.
Santiago de Compostela, 19 de novembro de 2007.
Fernando Xavier Blanco Álvarez
Conselleiro de Innovación e Industria
RESOLUCIÓN do 3 de decembro de 2007, da Secretaría Xeral de Política Lingüística, pola que se modifica a data da realización do exame Celga 4 e se publica a Resolución do 8 de novembro de 2007 pola que se suprime o réxime de exención de taxas previsto na convocatoria das probas Celga e na de tradutores e intérpretes xurados.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/12/2007

Mediante resolución da Secretaría Xeral de Política Lingüística do 31 de outubro de 2007 convocáronse as probas para a obtención dos certificados de lingua galega Celga 1 e Celga 4 (DOG nº 213, do 5 de novembro).
Á vista da cantidade de solicitudes recibidas para participar nas probas para a acreditación do nivel de lingua galega Celga 4, cómpre dispor do tempo necesario para a correcta organización e realización desta proba, polo que se modifica a data do exame correspondente ao nivel Celga 4, que pasará a realizarse durante os días 26 e 27 de xaneiro de 2008. A lista provisional de admitidos publicarase o día 3 de xaneiro de 2008 na web www.xunta.es/linguagalega e nela indicarase o día en que realizará a proba cada candidato.
Se algún dos candidatos que xa presentaron a solicitude para participar no exame do día 15 de decembro non puider asistir ao exame nos días 26 e 27 de xaneiro, poderá solicitar a devolución das taxas de exame no prazo de dez días contados a partir do seguinte ao de publicación desta resolución.
Así mesmo, para dar entrada aos posibles candidatos que non se puidesen presentar o día 15 de decembro e que estivesen interesados nas probas, poderán formular a solicitude na forma e condicións indicadas na Resolución do 31 de outubro de 2007, no prazo de dez días contados a partir do seguinte ao de publicación desta resolución.
Ao mesmo tempo, faise público que, mediante resolución da Secretaría Xeral de Política Lingüística do 8 de novembro de 2007, se suprimiu, por petición da Dirección Xeral de Tributos, o réxime de exención de taxas previsto na convocatoria das probas Celga (DOG nº 213, do 5 de novembro) e mais na de tradutores e intérpretes xurados (DOG nº 210, do 30 de outubro).
Santiago de Compostela, 3 de decembro de 2007.
María Sol López Martínez
Secretaria xeral de Política Lingüística
RESOLUCIÓN do 30 de novembro de 2007, da Secretaría Xeral de Emigración, pola que se conceden as bolsas para a realización de estudos universitarios durante o curso académico 2007-2008, destinadas a galegos, persoas de orixe galega e aos seus descendentes.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/12/2007

De acordo co establecido no artigo 12.3º da Resolución do 7 de agosto de 2007, pola que se establecen e regulan os programas de bolsas destinadas a galegos, persoas de orixe galega e aos seus descendentes para a realización de estudos universitarios durante o curso académico 2007-2008, esta secretaría acorda facer pública a relación de candidatos que obtiveron bolsa nesta convocatoria (anexo I) e a relación das solicitudes denegadas figurando o motivo da denegación (anexo II).
Segundo se establece no artigo 14 da resolución, o/a bolseiro/a remitirá á secretaría xeral, no prazo de 15 días contados dende o día seguinte ao da publicación:
a) Xustificante que acredite o pagamento total ou parcial da matrícula dos estudos que se van realizar.
b) Certificación do número de conta bancaria da que o solicitante sexa titular en que constará o código conta cliente en que se aboará o importe da bolsa.
c) Declaración xurada de que non ten concedidas outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou calquera tipo de ingresos pola prestación de servizos profesionais ou a realización de traballo remunerado.
d) Enderezo para efectos de notificacións e teléfono de contacto en Galicia.
Transcorrido este prazo sen que se achegue a citada documentación, considerarase que o/a interesado/a renuncia á bolsa concedida.
Contra esta resolución que pon fin á vía administrativa, poderán os interesados interpoñer recurso potestativo de reposición ante o mesmo órgano que a ditou, no prazo dun mes contado a partir do día seguinte ao da publicación no Diario Oficial de Galicia.
Esta resolución poderá ser impugnada directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da publicación no Diario Oficial de Galicia.
Santiago de Compostela, 30 de novembro de 2007.
Manuel Luis Rodríguez González
Secretario xeral de Emigración
Ver referencia pdf "23700D001P006.PDF"
Ver referencia pdf "23700D002P007.PDF"
ORDE do 28 de novembro de 2007 pola que se modifica a do 6 de outubro de 2003, pola que se fai pública a composición do Consello Galego de Universidades.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 05/12/2007

Pola Orde do 6 de outubro de 2003 fíxose pública a composición do Consello Galego de Universidades.
A Lei 2/2003, do 22 de maio, do Consello Galego de Universidades, regula a composición deste órgano colexiado no seu artigo 7º, e na alínea f) do seu punto 1 establécese que formarán parte do mesmo cinco membros designados pola comisión do Parlamento de Galicia competente en materia universitaria, en proporción á súa representación no Pleno do Parlamento.
Con data do 23 de novembro de 2007, a Comisión 4ª, Educación e Cultura, do Parlamento de Galicia procedeu á elección, pola expiración do período de mandato, dos cinco membros que lle corresponde designar no Consello Galego de Universidades.
Por todo iso, e de conformidade co previsto no artigo 7.2º, parágrafo segundo, da Lei 2/2003
DISPOÑO:
Artigo único.-Modificar o artigo único, punto 3, alínea d) da Orde do 6 de outubro de 2003, pola que se publica a composición do Consello Galego de Universidades, para nomear como membros elixidos polo Parlamento de Galicia a:
-Xosé Manuel Cid Fernández.
-Manuel Ladra González.
-José Eduardo López Pereira.
-Carlos Pajares Vales.
-Federico Vilas Martín.
Disposición derradeira.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 28 de novembro de 2007.
Laura Sánchez Piñón
Conselleira de Educación e Ordenación Universitaria
RESOLUCIÓN do 21 de novembro de 2007 pola que se lles dá publicidade aos convenios de colaboración subscritos polo Intecmar no segundo cuadrimestre do ano 2007.
INSTITUTO TECNOLÓXICO PARA O CONTROL DO MEDIO MARIÑO DE GALICIA — III. OUTRAS DISPOSICIÓNS — 11/12/2007

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, (Diario Oficial de Galicia nº 136, do 14 de xuño), acórdase darlles publicidade aos convenios de colaboración subscritos polo Instituto Tecnolóxico para o Control do Medio Mariño de Galicia nos meses de maio, xuño, xullo e agosto do ano 2007, e que se relacionan no anexo a esta resolución.
Vilaxoán, 21 de novembro de 2007.
Xosé Manoel Romarís Pais
Director do Instituto Tecnolóxico para o Control
do Medio Mariño de Galicia
RESOLUCIÓN do 24 de outubro de 2007 pola que se lles dá publicidade aos beneficiarios das axudas concedidas ao abeiro do convenio de apoio financeiro aos investimentos das pequenas e medianas empresas de Galicia financiados polo Instituto Galego de Promoción Económica (Igape), o Instituto de Crédito Oficial (ICO) e as entidades financeiras.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 11/12/2007

Mediante a Resolución do 21 de maio de 2007 publicouse o convenio de apoio financeiro aos investimentos das pequenas e medianas empresas de Galicia financiados polo Instituto Galego de Promoción Económica (Igape), o Instituto de Crédito Oficial (ICO) e as entidades financeiras (DOG nº 101, do 28 de maio). Este convenio ten por obxecto establecer unha liña de subsidiación ao financiamento obtido polas pequenas e medianas empresas que promovan investimentos na Comunidade Autónoma de Galicia ou no estranxeiro, mediante algunha das liñas do Plan de fomento empresarial 2007 do Instituto de Crédito Oficial (ICO).
Na súa cláusula 7.6 establece que, que de conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as axudas concedidas ao abeiro deste convenio no Diario Oficial de Galicia.
Estas axudas serán financiadas con cargo á aplicación orzamentaria 02.01.E5/10/01.656700 dos orzamentos do Instituto Galego de Promoción Económica.
En virtude do exposto anteriormente,
RESOLVO:
Único.-Darlle publicidade á relación de beneficiarios das axudas concedidas ao abeiro do convenio de apoio financeiro aos investimentos das pequenas e medianas empresas de Galicia financiados polo Instituto Galego de Promoción Económica (Igape), o Instituto de Crédito Oficial (ICO) e as entidades financeiras durante o terceiro trimestre de 2007, que figura como anexo.
Santiago de Compostela, 24 de outubro de 2007.
Álvaro Álvarez-Blázquez Fernández
Director xeral do Instituto Galego de Promoción Económica
Ver referencia pdf "23800D010P025.PDF"
Ver referencia pdf "23800D012P027.PDF"
ORDE do 4 de decembro de 2007 pola que se fai pública a ampliación do importe existente para a concesión das axudas previstas no Decreto 106/1994, do 21 de abril, da Xunta de Galicia, e na Orde do 5 de outubro de 1994, do Ministerio de Traballo e Seguridade Social, pola que se regula a concesión de axudas previas á xubilación ordinaria no sistema de Seguridade Social, a persoas traballadoras afectadas por procesos de reestruturación de empresas, convocadas pola Orde do 8 de outubro de 2007.
CONSELLERÍA DE TRABALLO — III. OUTRAS DISPOSICIÓNS — 11/12/2007

A Orde do 8 de outubro de 2007 pola que se ditan normas de procedemento para a xestión das axudas previstas no Decreto 106/1994, do 21 de abril, da Xunta de Galicia, e na Orde do 5 de outubro de 1994, do Ministerio de Traballo e Seguridade Social, pola que se regula a concesión de axudas previas á xubilación ordinaria no sistema da Seguridade Social a persoas traballadoras afectadas por procesos de reestruturación de empresas (DOG nº 200, do 16 de outubro), recolle no seu artigo 5, parágrafo segundo, que o crédito establecido para esta orde poderá ser obxecto de modificacións como consecuencia da asignación ou da redistribución de fondos para o financiamento dos programas de subvencións do ámbito laboral, coas limitacións que estableza a Conferencia Sectorial de Asuntos Laborais.
Polo anteriormente exposto, unha vez comunicada, polo Ministerio de Traballo e Asuntos Sociais, a asignación de fondos definitiva para 2007,
DISPOÑO:
Artigo único.
Primeiro.-Amplíase o importe total das axudas que se van conceder ao abeiro da Orde do 8 de outubro de 2007 na seguinte contía e aplicación orzamentaria, que figura dotada nos orzamentos xerais da Comunidade Autónoma de Galicia para o ano 2007:
16.04.324A.470.0, código de proxecto 200700910, polo importe de 2.769.609,94 euros.
Unha vez efectuada esta ampliación, o importe total destas axudas, para 2007, ascende a 3.579.132,24 euros.
Segundo.-Esta modificación non afecta o prazo establecido na referida orde do 8 de outubro para a presentación de solicitudes.
Santiago de Compostela, 4 de decembro de 2007.
Ricardo Jacinto Varela Sánchez
Conselleiro de Traballo
ORDE do 29 de novembro de 2007 pola que se amplía o prazo de xustificación das subvencións previstas na Orde do 18 de setembro de 2007, pola que se establecen as bases reguladoras para a concesión, en réxime de concorrencia competitiva, das subvencións destinadas ás entidades locais, encamiñadas ao desenvolvemento na Comunidade Autónoma galega de Cidades Dixitais 2007-2010, no marco do Plan estratéxico galego da sociedade da información e o Plan Avanza (código procedemento IN516A) (Diario Oficial de Galicia número 187, do 26 de setembro).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 11/12/2007

A Consellería de Innovación e Industria ditou a Orde do 18 de setembro de 2007 pola que se establecen as bases reguladoras para a concesión, en réxime de concorrencia competitiva, das subvencións destinadas ás entidades locais, encamiñadas ao desenvolvemento na Comunidade Autónoma galega de Cidades Dixitais 2007-2010 no marco do Plan estratéxico galego da sociedade da información e o Plan Avanza (Diario Oficial de Galicia nº 187, do 26 de setembro).
No artigo 19 da citada orde establécese que para cobrar a subvención concedida o beneficiario deberá presentar un exemplar con toda a documentación xustificativa (orixinal ou copia compulsada), nos lugares sinalados no artigo 3 da convocatoria, tendo de prazo para presentala ata o 15 de novembro de cada anualidade, salvo na anualidade 2007 en que o prazo de xustificación será antes do 15 de decembro de 2007.
Dado que a orde de convocatoria foi publicada no DOG con data do 26 de setembro, fai moi difícil a xustificación por parte dos concellos da subvención correspondente á anualidade 2007, polo que se considera necesario ampliar o prazo de xustificación dos investimentos levados a cabo polos concellos solicitantes.
En consecuencia, en uso das atribucións que me foron conferidas,
DISPOÑO:
Artigo un.-Ampliar o prazo para a xustificación dos investimentos subvencionables ao abeiro da Orde do 18 de setembro de 2007, da Consellería de Innovación e Industria, ata o 28 de decembro de 2007.
Santiago de Compostela, 29 de novembro de 2007.
Fernando Xabier Blanco Álvarez
Conselleiro de Innovación e Industria
ORDE do 12 de novembro de 2007 pola que se modifica a do 16 de marzo de 2006 e se dispón o cesamento por petición propia de membros do Consello Asesor do Sistema Sanitario de Galicia.
CONSELLERÍA DE SANIDADE — II. AUTORIDADES E PERSOAL — 11/12/2007

Pola Orde do 16 de marzo de 2006 (DOG do 22 de marzo) faise pública a composición do Consello Asesor do Sistema Sanitario de Galicia.
De conformidade co artigo 8.b) do Regulamento de réxime interno do Consello Asesor do Sistema Sanitario de Galicia, os membros deste consello perderán a súa condición de tales pola renuncia expresa presentada por medio de escrito dirixido á presidenta do consello.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, e a Orde do 25 de maio de 2005, pola que se regula a composición, organización e funcionamento do Consello Asesor do Sistema Sanitario de Galicia,
DISPOÑO:
Artigo único.-Cesan como membros do Consello Asesor do Sistema Sanitario de Galicia, as persoas que se citan no anexo á presente orde.
Santiago de Compostela, 12 de novembro de 2007.
María José Rubio Vidal
Conselleira de Sanidade
ANEXO
Relación de membros cesantes do Consello Asesor do Sistema Sanitario de Galicia.
-Berta Rivera Castiñeira-vogal do Consello Asesor.
-Ricardo Santolaya Machetti-vogal do Consello Asesor.
-José García Buitrón-vogal do Consello Asesor.
b) NOMEAMENTOS CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
ORDE do 12 de novembro de 2007 pola que se modifica a do 16 de marzo de 2006 e se dispón o nomeamento de membros do Consello Asesor do Sistema Sanitario de Galicia.
CONSELLERÍA DE SANIDADE — II. AUTORIDADES E PERSOAL — 11/12/2007

O artigo 4.1º da Orde do 25 de maio de 2005, pola que se regula a composición, organización e funcionamento do Consello Asesor do Sistema Sanitario de Galicia, establece que os vogais do Consello Asesor serán nomeados pola conselleira de Sanidade mediante orde.
A Orde do 16 de marzo de 2006 pola que se nomean os membros do Consello Asesor do Sistema Sanitario de Galicia fai pública a composición deste.
Segundo o disposto no artigo 9 do Regulamento de réxime interno do Consello Asesor do Sistema Sanitario de Galicia, producida unha vacante entre os membros do Consello Asesor, procederase á designación dun novo membro que substitúa o saínte.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, e a Orde do 25 de maio de 2005,
DISPOÑO:
Artigo único.-Procédese ao nomeamento como membros do Consello Asesor do Sistema Sanitario de Galicia das persoas que se citan no anexo á presente orde.
Santiago de Compostela, 12 de novembro de 2007.
María José Rubio Vidal
Conselleira de Sanidade
ANEXO
Relación de novos membros do Consello Asesor do Sistema Sanitario de Galicia.
-Eva Rodríguez Míguez - vogal do Consello Asesor.
-José Ramón Ricoy Campo - vogal do Consello Asesor.
DECRETO 225/2007, do 29 de novembro, polo que se nomean os vogais do Consello Reitor da Escola Galega de Administración Pública, expertos no eido da Administración pública.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — II. AUTORIDADES E PERSOAL — 11/12/2007

O artigo 7 da Lei 4/1987, do 27 de maio, de creación da Escola Galega de Administración Pública (EGAP), modificado pola Lei 10/1989, do 10 de xullo, establece no punto 3 c) que formarán parte como vogais do Consello Reitor cinco expertos no eido de Administración pública.
De acordo co anterior, mediante o Decreto 306/2003, do 11 de xullo, efectuouse a designación, como vogais do Consello Reitor da EGAP, de cinco expertos no eido de Administración pública.
Finalizado o mandato dos actuais membros do Consello Reitor, segundo o disposto no artigo 7 da Lei 4/1987, procede agora efectuar a designación, por un novo período, de cinco expertos no eido da Administración pública como vogais do Consello Reitor da EGAP.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e nove de novembro de dous mil sete,
DISPOÑO:
Artigo único.
Nomear como vogais do Consello Reitor da Escola Galega de Administración Pública, na súa calidade de expertos no eido da Administración pública, a:
-Amelia Valcárcel Bernaldo de Quirós, conselleira electiva do Consello de Estado e catedrática de Filosofía Moral na Universidade Nacional de Educación a Distancia.
-Rosa Virós i Galtier, presidenta do Consello Económico e Social de Barcelona.
-Álvaro Rodríguez Bereijo, catedrático de dereito financeiro e tributario da Universidade Autónoma de Madrid.
-José Luis Carro Fernández-Valmayor, catedrático de dereito administrativo da Universidade de Santiago de Compostela.
-José Luis Meilán Gil, catedrático emérito de dereito administrativo da Universidade da Coruña.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e nove de novembro de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza